પોતાની ઉંમર અને પોતે ભોગવેલા હોદ્દાઓના કારણે પ્રણવ મુખર્જી માટે હવે લેવા-મેળવવા જેવું કશું બાકી રહ્યું નથી. કાયદેસર રીતે રાષ્ટ્રપતિનું પદ ભારતીય નાગરિક માટેનું સર્વોચ્ચ પદ છે. આ પદ ભોગવ્યા પછી મુખર્જી હવે તેનાથી ઊતરતા પદ સ્વીકારી શકે નહીં અને તેનાથી ચડિયાતું પદ ભારતમાં નથી. મુખર્જી પ્રખર વક્તા નથી અને લોકચાહના મેળવવાની આવડત કે વૃત્તિ તેમનામાં નથી, પણ પોતાને જે કહેવું છે તે કશી શેહશરમ રાખ્યા વગર વિવેકી, પણ સ્પષ્ટ ભાષામાં બોલવા માટે મુખર્જી જાણીતા છે. રાષ્ટ્રપતિપદે હતા અને ભાજપી મોરચાની સરકાર હતી ત્યારે પણ ભાજપના કેટલાક ઉછાંછળા અને કટ્ટરપંથી આગેવાનોના કારણે દેશમાં અસહિષ્ણુતાનું વાતાવરણ ફેલાઈ રહ્યું છે તેની સૌથી પહેલી ચેતવણી મુખર્જીએ આપેલી. હવે ઘણા લોકો અસહિષ્ણુતા, લઘુમતીઓની ચિંતા અને ભારતના બૌદ્ધિક, વૈજ્ઞાનિક વારસા અંગેના બકવાસ સામેનો પ્રકોપ ઠાલવતા થયા છે, પણ આ બાબતમાં મુખર્જીનું બધા બુદ્ધિવંતોએ અનુકરણ કર્યું છે.